**Slovenská pošta**, a. s. je akciová spoločnosť so 100-percentnou účasťou štátu, Slovenskej republiky (SR) zastúpenej Ministerstvom dopravy a výstavby SR. Spoločnosť je právnym nástupcom **Slovenskej pošty, štátneho podniku**, ktorý vznikol k 1. januáru 1993 a rozhodnutím Ministerstva dopravy, pôšt a telekomunikácií SR z 20. septembra 2004 bol pretransformovaný na akciovú spoločnosť, ktorá vznikla k 1. októbru 2004.

Slovenská pošta po troch rokoch negatívneho hospodárenia od roku 2013 hospodári so ziskom. V roku 2015 vstúpila na poistný trh prostredníctvom kúpy 20 % akcií PPB, ktorá sa premenovala na Poštovú poisťovňu, a. s.

Slovenská pošta je popredným poskytovateľom moderných komunikačných, distribučných a platobných služieb na domácom trhu, s vytvorenými logistickými podmienkami na podnikanie v strednej a východnej Európe. Slovenská pošta, a. s. je prevádzkovateľom systému eKolok, prostredníctvom ktorého zabezpečuje výber správnych a súdnych poplatkov na Slovensku. Zároveň je nosným partnerom projektu IOMO (integrované obslužné miesta občanom), prostredníctvom ktorých poskytuje vybrané služby štátu na svojich pracoviskách.

Spoločnosť je dôveryhodnou inštitúciou, ktorá zohľadňuje meniace sa potreby zákazníkov a ponúka nové produkty a komplexné riešenia s pridanou hodnotou a vysokou kvalitou. Disponuje najrozsiahlejšou pobočkovou infraštruktúrou s viac ako 1540 poštami. Ratingová agentúra Moody's udelila Slovenskej pošte v roku 2006 rating úverového rizika na úrovni Aaa.sk, ktorý bol v roku 2014 opätovne spoločnosti potvrdený, čo je najvyššia možná úroveň.

Spoločnosť garantuje profesionalitu a kvalitu služieb, na základe čoho v roku 2008 získala Certifikáty manažérstva kvality a environmentálneho manažérstva, zodpovedajúce požiadavkám normy STN EN ISO 9001:2001 a STN EN ISO 14001:2005. Slovenská pošta je taktiež držiteľom prestížnej ceny HR Gold za inovatívny projekt v personalistike. V roku 2013 spoločnosť získala aj ocenenie „Národná cena SR za kvalitu 2013". Toto výnimočné ocenenie sa Slovenskej pošte, a. s. podarilo získať aj vďaka udržaniu zamestnanosti, realizácii programu zmien a zlepšeniu hospodárskeho výsledku. V roku 2014 spoločnosť získala hlavnú cenu SOPK za etické správanie pri podnikaní.

Spoločnosť po rokoch stratového hospodárenia skončila už druhý rok po sebe v pozitívnych číslach. Rok 2014 uzavrela Slovenská pošta so ziskom 4,91 mil. € pred zdanením.

Ciele spoločnosti
-----------------

Ciele spoločnosti podľa Koncepcie rozvoja na roku 2013 až 2016:

* zabezpečiť *ekonomickú stabilitu spoločnosti* udržať zamestnanosť a sociálny zmier
* byť *národný poštový operátor* predovšetkým v oblasti posilnenia trhu balíkových služieb
* realizovať *Program zmien* zameraný na rast výnosov, poskytovaním klasických poštových a finančných služieb, ich elektronických substitútov, nových príležitostí v oblasti bankovníctva, poisťovníctva a komunikačných služieb
* vybudovať *univerzálnu pobočkovú sieť* pre poskytovanie základných, jednoduchých a synergických služieb štátu – národný operátor ako komplexná alternatíva k súkromnému sektoru
* podieľať sa na prevádzkovaní *elektronického výkonu verejnej moci*

Kvalita
-------

Spoločnosť garantuje profesionalitu a kvalitu služieb na základe čoho v roku 2008 získala Certifikáty manažérstva kvality a environmentálneho manažérstva zodpovedajúce požiadavkám normy STN EN 9001:2001 a STN EN ISO 14001:2005. Slovenská pošta je taktiež držiteľom prestížnej ceny HR Gold za inovatívny projekt v personalistike. V roku 2013 Slovenská pošta zvíťazila v súťaži Národná cena Slovenskej republiky za kvalitu za rok 2013 a získala prestížne hodnotenie kvality podľa EFQM.

V roku 2016 pošta dostala pokutu 3500 eur od Úradu pre reguláciu elektronických komunikácií a poštových služieb za nedodržanie čakacích dôb. Pošta má vybavovať zákazníkov do 12 minút čakania. Jedným z dôvodom čakania je nedostatok pracovníkov.

Galéria
-------

* Pošta Štúrovo 1Pošta Štúrovo 1
* Hlavná pošta v PrešoveHlavná pošta v Prešove
* Pošta Dunajská Streda 1Pošta Dunajská Streda 1
* Poštová schránka v BratislavePoštová schránka v Bratislave
* TAZ 1500 v službách Slovenskej poštyTAZ 1500 v službách Slovenskej pošty

Referencie
----------

1. 1 2 3   *Slovenská pošta, a. s.* [online]. finstat.sk, [cit. 2019-03-15]. Dostupné online.
2. ↑   *Najväčší zamestnávatelia na Slovensku za rok 2016* [online]. finstat.sk, [cit. 2019-03-15]. Dostupné online.
3. ↑  „Koncepcie rozvoja Slovenskej pošty a.s. na roky 2013 – 2016"
4. ↑  KRAJANOVÁ, Daniela. Na pošte sa nemá čakať viac než 12 minút, pošta za to už dostala pokutu. *dennikn.sk* (Bratislava: N Press), 2018-01-29. Dostupné online [cit. 2018-02-01]. ISSN 1339-844X.